DIKSONARI
1914—Wan Yia We i Impoten Tumas Long Ol Profet Tok Blong Baebol
KLOSAP foti yia bifo long 1914, ol Baebol studen oli stap talemaot finis se bambae i gat sam bigfala samting oli hapen long yia 1914. ?Wanem ol bigfala samting we bambae i hapen? ?Mo wanem i soem se 1914 hem i wan impoten yia?
Long Luk 21:24, Jisas i talem se: “Bambae ol man we oli no laen blong Isrel oli save rul long Jerusalem, gogo kasem we taem blong olgeta [“taem blong ol Jentael,” King James Version] bambae i finis.” Taon blong Jerusalem hem i kapital blong neson blong ol man Jiu. Hem i ples we haos blong king i stap long hem, mo evri king we oli kamaot long laen blong King Deved, oli rul long ples ya. (Ol Sam 48:1, 2) Ol king ya oli no olsem ol narafala king long ol kantri raonabaot. Ol king long Jerusalem oli stap sidaon long “jea blong Jehova olsem king,” i min se oli rul long nem blong God. (1 Kronikel 29:23, NW ) Yes, Jerusalem hem i pija blong rul blong Jehova.
?Be olsem wanem rul blong God i finis mo ‘ol man we oli no laen blong Isrel’ oli stat rul? ?Mo oli stat rul wetaem? Hem i stat long 607 B.K.T., taem ol man Babilon oli winim Jerusalem long faet. Ale, i no moa gat man i sidaon long “jea blong Jehova olsem king,” mo i no moa gat king long laen blong Deved we i rul. (2 King 25:1-26) ?Ol man we oli no laen blong Isrel bambae oli “rul long Jerusalem” blong olwe? Nogat. Profet tok blong Esikel i talem long saed blong laswan king blong Jerusalem, hemia Jedekia, se: “Yu tekemaot hat ya blong king i gowe long hed blong yu, mo yu tekemaot spesel kaliko ya we yu stap fasem hed blong yu long hem . . . gogo kasem taem we man ya we mi jusumaot hem blong i panisim taon ya, i kamtru.” (Esikel 21:26, 27) Man ya we God i “jusumaot” blong i putum hat blong king Deved, hemia Jisas Kraes. (Luk 1:32, 33) Taswe, ol man we oli no laen blong Isrel bambae oli rul gogo kasem taem we Jisas i kam King.
?Bigfala samting ya i hapen wetaem? Jisas i soem se ol hiten man bambae oli rul gogo kasem wan stret taem. Stori we i stap long Daniel japta 4 i givim save we yumi nidim blong faenemaot se taem ya bambae i longwan olsem wanem. Stori ya i tokbaot wan drim we King Nebukadnesa blong Babilon i luk. Drim ya i wan profet tok. King ya i luk wan bigfala tri we oli katemdaon. Tri ya i no save gru bakegen from we oli fasem stamba blong hem long wan bigfala strap we oli wokem long aean mo bras. Wan enjel i talem se bambae i stap olsem “gogo kasem seven yia.”—Daniel 4:10-16.
Long Baebol, samtaem ol tri oli save minim ol king, no fasin blong rulum ol man. (Esikel 17:22-24; 31:2-5) Taem oli katemdaon tri ya, i minim se rul blong God we ol king long Jerusalem oli pija blong hem, i stop. Be vison blong Daniel i soemaot se taem ya we ol man we oli no laen blong Isrel bambae oli rul long Jerusalem, hem i blong smoltaem nomo. Taem ya hem i “seven yia.” ?Be hemia seven prapa yia no oli longwan olsem wanem?
Revelesen 12:6, 14 i talem se tri yia haf i sem mak long “wan taosen tu handred sikisti dei.” Taswe “seven yia” hem i 1,260 dei mo 1,260 dei, hemia 2,520 dei. Be ol Hiten man oli no ‘rul’ blong 2,520 dei nomo. Taswe, profet tok ya i stap minim wan taem we i longwan moa. Sipos yumi folem rul we i stap long Namba 14:34 mo Esikel 4:6, we i talem se “wan dei i saen blong wan yia,” ale “seven yia” ya i rili minim 2,520 yia.
Ol 2,520 yia ya oli stat long Oktoba 607 B.K.T., taem ol man Babilon oli spolem Jerusalem mo oli tekemaot king we i laen blong Deved. Mo, ol yia ya oli finis long Oktoba 1914. Long yia ya nao “taem blong ol Jentael” i finis, mo God i putumap Jisas Kraes i kam King long heven. *—Ol Sam 2:1-6; Daniel 7:13, 14.
Jisas i talem finis se taem hem i kam King long heven, bambae i gat plante saen long wol ya we oli soemaot se hem i “stap finis.” Ol saen ya olsem, faet, kakae i sot, graon i seksek, mo ol sik. (Matiu 24:3-8, NW; Luk 21:11) Ol samting ya we oli stap hapen oli ol strong pruf blong soemaot se 1914 hem i stret yia we Kingdom blong God i stanap long heven, mo hem i yia ya tu we “ol las dei” blong rabis wol ya i stat.—2 Timoti 3:1-5, NW.
^ par. 4 Stat long Oktoba 607 B.K.T. go kasem Oktoba long yia 1 B.K.T., hem i 606 yia. From we i no gat yia we namba blong hem i siro, ale stat long Oktoba 1 B.K.T, go kasem Oktoba 1914 K.T., i gat 1,914 yia. Sipos yu ademap 606 yia mo 1,914 yia, bambae yu kasem 2,520 yia. Sipos yu wantem save moa long saed blong taem ya we Jerusalem i foldaon long 607 B.K.T., yu save ridim haf ya “Chronology” long Insight on the Scriptures, we ol Witnes blong Jehova oli wokem.
luo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn